সামনে একটা কাঠের ক্যাশবাক্স। মহাজন গদিতে আয়েশ করে বসে বাক্সের ওপর লালমলাটের খাতায় দৈনন্দিন হিসাব করছেন-বাংলা বছরের শুরুর দিন পুরান ঢাকার  বাণিজ্যিক প্রতিষ্ঠানগুলোর পরিচিত দৃশ্য এটি। লালমলাট বাঁধাই খাতাটি বছর প্রান্তে পরিবর্তন করার তাগিদেই এই এলাকায় হালখাতা উত্সবটি এখনো টিকে আছে। সময়ের পালাবদলে বর্তমানে নববর্ষের প্রথম দিনে অনেক আনুষ্ঠানিকতা যোগ হলেও শুরুর দিকে এই দিনে শুধু ব্যবসাকেন্দ্রিক পূজা-অর্চনা করা হতো। সারা বছর জমে থাকা বকেয়া টাকা আদায়ের জন্য মহাজনেরা খরিদ্দারদের হালখাতার আমন্ত্রণ জানাতেন। তাঁতীবাজারে হালখাতার উত্সবের আমেজটা একটু বেশি। স্বর্ণব্যবসায়ীরা পাওনা টাকা আদায়ের জন্য তাদের খরিদ্দারদের হালখাতার দাওয়াত দেন। কেউ দাওয়াত দেন মুখে, আবার  কেউবা কার্ডের মাধ্যমে। খরিদ্দাররা বুঝে নেন, এটা টাকা পরিশোধের তাগিদ। তাই বকেয়াটা হালখাতার মাধ্যমে পরিশোধের চেষ্টা করেন।